**Ljubljana, 06.03.2019**

**Sporočilo za javnost**

**ZAVOD ZA BLAGOVNE REZERVE PODJETJU MINIS NI IZPLAČAL AVANSOV, POSTOPKE JE DOSLEDNO VODIL V SKLADU Z ZAKONODAJO**

**Ljubljana, 6. marec 2018 – Zavod RS za blagovne rezerve odločno zavrača navedbe v nekaterih medijih v zvezi z nabavo začasnih zaščitnih tehničnih ovir in sodelovanjem s podjetjem Minis d.o.o. Zavod je izvedel nabavo tehničnih ovir v skladu s sklepi Vlade RS in v skladu z Zakonom o javnih naročilih. Vsa plačila** **podjetju Minis so bila** **dosledno izvedena po dobavi materiala. Zavod podjetju Minis ni plačalo nobenega predplačila.**

**Vlada RS** je 5. in 13. 11. 2015 ter nato še 17. 2. 2016 za nabavo zaščitno tehničnih ovir (ZTO) **sprejela tri sklepe**, na podlagi katerih je Zavod RS za blagovne rezerve izvajal nabavo žičnate in panelne ograje. Vsi sklepi so še vedno označeni s stopnjo tajnosti *Interno*.

Zavod za blagovne rezerve je **dosledno postopal po Zakonu o javnih naročilih (ZJN-2**). Glede na dejstvo, da je vladno gradivo označeno s stopnjo tajnosti *Interno*, je Zavod zaradi nujnosti, pomembnosti in tajnosti podatkov nabavo ZTO izvedel **v skladu s 3. točko prvega odstavka 17. člena ZJN-2.** Ta je določal, da se ZJN ne uporablja med drugim *»za javna naročila, s katerimi se razkrivajo podatki, označeni s stopnjo tajnosti, javna naročila, katerih izvedbo morajo v skladu z zakonom spremljati posebni varnostni ukrepi, ali javna naročila, ki so potrebna zaradi ogroženosti bistvenih varnostnih interesov Republike Slovenije«.*

**Tehnične specifikacije** **za ZTO** je zavod prejel od Ministrstva za notranje zadeve. Podjetje Minis d.o.o. je bilo povabljeno k oddaji ponudbe na podlagi **predhodnega sodelovanja z Ministrstvom za notranje zadeve** **pri postavitvi ZTO na meji**. Zaradi varnostnih razmer je bilo potrebno ZTO dobaviti v najkrajšem možnem času. Zato je bil pri izbiri dobaviteljev poleg cene najpomembnejši rok dobave ZTO.

Podjetje Minis d.o.o. je bil eden izmed več dobaviteljev ZTO. Po pridobljenih podatkih je podjetje **ob podpisu prve pogodbe z zavodom**, dne 24. 11. 2015 **zaposlovalo 16 ljudi** in je imelo **poravnane vse evidentirane davke** **in druge obvezne dajatve**.

Zavod za blagovne rezerve odločno poudarja, da podjetju Minis d.o.o **NI izplačal nobenega predplačila oziroma avansa**. **VSA plačila** podjetju Minis so bila **dosledno izvedena po dobavi materiala** v skladu s pogodbami. Podjetje Minis je dobavljalo ZTO v večih intervalih, čemur so sledila tudi plačila za posamezno dobavo.

V pogodbi za nabavo žičnate ograje je bila zgolj **predvidena možnost predplačila**, vendar ob izrecnem predpogoju, da podjetje  predloži bančno garancijo za vračilo avansa. Višina bančne garancije bi morala biti enaka celotni višini avansa. **Ta možnost** **ni bila nikoli uporabljena**. Zavod ni neposredni niti posredni proračunski porabnik, zato kakršnokoli dovoljenje Ministrstva za finance za morebitno predplačilo, ki se omenja v medijih, ni potrebno.

Dne 24. 11. 2015 je Zavod za blagovne rezerve sklenil prvi dve pogodbi s podjetjem Minis, in sicer za i) nabavo žičnate ograje v znesku 1.008.000 EUR (brez DDV) in ii) za nabavo 20 km panelne ograje v znesku 1.976.000 EUR (brez DDV).

**Prvo izplačilo podjetju Minis** za **žičnato ograjo** je zavod izvedel dne **11. 12. 2015, potem ko je podjetje že dobavilo žičnato ograjo**. Temu so sledile nadaljnje dobave tudi še v letu 2016, čemur so sledila naknadna izplačila, vendar vedno izključno po opravljeni dobavi.

**Izplačilo v višini 452.010 EUR**, ki je bilo izvedeno **dne 25. 11. 2015** in ga mediji navajajo kot domnevno predplačilo za žičnato ograjo, pa je bilo **dejansko plačilo po drugi pogodbi za dobavo panelne ograje**. Prva dobava 5 km panelnih ograj je bila izvedena dne 25. 11. 2015. Zgolj za ta del dobave je zavod izvedel sorazmerni del plačila v skladu s pogodbo, in sicer šele po dobavljeni panelni ograji.

Zavod se je odločil zaščititi dokumente za izvedbo nabave ZTO s stopnjo zaupnosti *Interno*, ker bi v nasprotnem primeru njihovo razkritje lahko ogrozilo uresničitev ciljev Vlade RS za učinkovito regulacijo migrantskih tokov na državni meji. Vse ostale pogodbe za nabavo ZTO, ki niso bile predmet zahteve za dostop do informacij javnega značaja s strani prosilca  Transparency International, so še vedno označene s stopnjo tajnosti *Interno*.

Direktor Zavoda za blagovne rezerve Anton Zakrajšek z domnevno ovadbo ni seznanjen, zato je ne more komentirati. Zavod ob tem poudarja, da so v preteklosti v zvezi z nabavo ZTO na zavodu že potekale policijske preiskave. Dosedanje preiskave so pokazale, da so bili izvedeni postopki skladni z veljavno zakonodajo in pri tem ni bilo ugotovljenih nepravilnosti.